Antiques Roadshow

Antiques Roadshow er et britisk fjernsynsprogram som er blitt sendt på BBC siden 1979. TV-produsenten Robin Drake hadde merket seg at auksjonshus fra London reiste rundt i landet og vurderte og evaluerte folks antikviteter, og mente at dette måtte kunne danne utgangspunkt for en TV-serie.

Pilotepisoden ble innspilt i London i 1977. Folk ble invitert til å komme med sine antikviteter, fortelle det de visste om dem, og få dem vurdert av antikvitetseksperter innen ulike felt. Formatet er i liten grad endret siden de første programmene. Spesialister på kunst, antikviteter og kulturhistorie reiser til ulike deler av Storbritannia (og i blant utenlands) for å anslå verdien på antikviteter og andre gjenstander som lokale beboere har tatt med for vurdering. Samtalene mellom eierne og ekspertene utgjør en stor del av programmene. Stedene som besøkes er ofte fredete bygninger og anlegg, og fagfolks omtale av disse er også del av programmene. Publikum er velkomne på evalueringsdagene.

På en typisk opptaksdag arbeider tre kamera-team på settet; ett hovedteam, med stasjonært utstyr, og to grupper med bærbart utstyr. Alle som kommer med gjenstander får dem vurdert; rundt 40 av samtalene/vurderingene filmes – og resultatet blir gjerne til to timelange TV-program.

Den britiske serien sendes i mange land. I tillegg har Canada, USA og flere europeiske land etterhvert utviklet egne versjoner av serien. I Norden finnes Antikrundan i Sverige (1989– ) og Antiikkia, antiikkia i Finland (1997– ), begge seriene med samme TV-format som BBC-serien.

Referanser

Eksterne lenker 
 
 

Britiske dokumentarserier
Britiske TV-serier fra 1970-årene
Britiske TV-serier fra 1980-årene
Britiske TV-serier fra 1990-årene
Britiske TV-serier fra 2000-årene
Britiske TV-serier fra 2010-årene
TV-produksjoner på BBC